በ218 ሚሊዮን ዶላር ኢንቨስትመንት የወርቅ ማምረት ሥራ ሊጀመር ነው
አዲስ አበባ፡- በምዕራብ ወለጋ ዞን ገንጂ ወረዳ 218 ሚሊዮን የአሜሪካን ዶላር ኢንቨስትመንት በእንግሊዝ ኩባንያ እና በኢትዮጵያ መንግሥት ሽርክና የወርቅ ማምረት ሥራ ለመጀመር ዝግጅት መጠናቀቁን የዞኑ ዋና አስተዳዳሪ አስታወቁ፡፡ ዋና አስተዳዳሪው አቶ ኤሊያስ ኡመታ በተለይ
ለአዲስ ዘመን እንዳስታወቁት፣ ኢንቨስትመንቱ ከ10 ሺህ በላይ የተማረና ያልተማረ የሰው ኃይል የሥራ እድል የሚፈጥር ነው፡፡ ኢንቨስትመንቱ
ከፍተኛ አመራር ድረስ እውቅና ያለው፣ድጋፍና ክትትል እየተደረገለት ያለ መሆኑንም ጠቁመዋል፡፡ ጥናቱ ከስምንት ዓመት በፊት መጀመሩን አመልክተው
አስተዳዳሪው በሰላም እጦት ምክንያት አምና መጀመር የነበረበት ወደ ዘንድሮ ሊሸጋገር ችሏል ብለዋል፡፡ ጽንፈኛ ኃይሎች ችግር ሲፈጥሩ
የኩባንያውን መጋዘን እስከማቃጠል የተደረሰበትን ሁኔታ አስታውሰዋል፡፡ ኩባንያው አሁን ተመልሶ የተቃጠለበትን ጠግኖ
ሁሉን ነገር አሟልተው ዝግጅት ማድረግ መጀመራቸውን ገልፀው በ2012 ዓ.ም ማምረት እንደሚጀምርም አስታውቀዋል፡፡ በኢንቨስትመንቱ
ምክንያት ከቦታው ለሚነሱ 374 አባወራዎች ተለዋጭ ቦታ ይሰጣቸዋል ብለዋል፡፡ በእርሻቸው ለመቀጠል ለሚፈልጉ ተለዋጭ የእርሻ ቦታ
መዘጋጀቱ ታውቋል፡፡ አዲስ ዘመን ነሐሴ 16/2011መላኩ ኤሮሴ 